Απόφαση της Επιτροπής της 12ης Ιουνίου 2003 για την τροποποίηση των παραρτημάτων Ι και ΙΙ της απόφασης 2002/308/ΕΚ, περί καταρτίσεως καταλόγων εγκεκριμένων ζωνών και εγκεκριμένων ιχθυοτροφικών εκμεταλλεύσεων ως προς μία ή περισσότερες από τις νόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ) οι οποίες προσβάλλουν τα ψάρια [κοινοποιηθείσα υπό τον αριθμό Ε(2003) 1813] (Κείμενο που παρουσιάζει ενδιαφέρον για τον ΕΟΧ) (2003/458/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν την τοποθέτηση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως τα άρθρα 5 και 6, Εκτιμώντας τα ακόλουθα: (1) Προκειμένου να αποκτήσουν, για τις ιχθυονόσους της ιογενούς αιμορραγικής σηψαιμίας (ΙΑΣ) και της λοιμώδους αιματοποιητικής νέκρωσης (ΛΑΝ), το καθεστώς εγκεκριμένης ζώνης και εγκεκριμένης ιχθυοτροφικής εκμετάλλευσης ευρισκόμενης εντός μη εγκεκριμένης ζώνης, τα κράτη μέλη οφείλουν να υποβάλουν τα ενδεδειγμένα δικαιολογητικά και τους εθνικούς κανόνες με τους οποίους διασφαλίζεται συμμόρφωση προς τους όρους που τάσσονται στην οδηγία 91/67/ΕΟΚ. (2) Η απόφαση 2002/308/EΚ της Επιτροπής(3), όπως τροποποιήθηκε τελευταία από την απόφαση 2003/114/ΕΚ(4), καθορίζει τους καταλόγους εγκεκριμένων ζωνών και εγκεκριμένων ιχθυοτροφικών εκμεταλλεύσεων σε μη εγκεκριμένες ζώνες ως προς ορισμένες ιχθυονόσους. (3) Η Γαλλία, η Γερμανία, η Ιταλία και η Ισπανία υπέβαλαν τα δικαιολογητικά για την απόκτηση του καθεστώτος εγκεκριμένης ζώνης στις επικράτειές τους, ως προς τις ΙΑΣ και ΛΑΝ. Τα έγγραφα που εστάλησαν δείχνουν ότι οι εν λόγω ζώνες πληρούν τις απαιτήσεις του άρθρου 5 της οδηγίας 91/67/ΕΟΚ. Ως εκ τούτου οι ζώνες αυτές διαθέτουν τα απαιτούμενα για το καθεστώς εγκεκριμένης ζώνης και πρέπει να προστεθούν στον κατάλογο εγκεκριμένων ζωνών. (4) Η Αυστρία, η Δανία, η Γαλλία, η Γερμανία και η Ιταλία υπέβαλαν τα δικαιολογητικά για την απόκτηση του καθεστώτος εγκεκριμένης ιχθυοτροφικής εκμετάλλευσης σε μη εγκεκριμένη ζώνη για ιχθυοτροφικές εκμεταλλεύσεις στις επικράτειές τους, ως προς τις ΙΑΣ και ΛΑΝ. Τα έγγραφα που εστάλησαν δείχνουν ότι οι εν λόγω ιχθυοτροφικές εκμεταλλεύσεις πληρούν τις απαιτήσεις του άρθρου 6 της οδηγίας 91/67/ΕΟΚ. Ως εκ τούτου, οι εκμεταλλεύσεις αυτές διαθέτουν τα απαιτούμενα για το καθεστώς εγκεκριμένης ιχθυοτροφικής εκμετάλλευσης σε μη εγκεκριμένη ζώνη και πρέπει να προστεθούν στον κατάλογο εγκεκριμένων ιχθυοτροφικών εκμεταλλεύσεων. (5) Η Γερμανία ενημέρωσε την Επιτροπή σχετικά με θετική ταυτοποίηση ΙΑΣ σε μια ιχθυοτροφική εκμετάλλευση με εγκεκριμένο καθεστώς ως προς ΙΑΣ και ΛΑΝ. Συνεπώς η ιχθυοτροφική αυτή εκμετάλλευση πρέπει να διαγραφεί από τον κατάλογο ιχθυοτροφικών εκμεταλλεύσεων εγκεκριμένων ως προς ΙΑΣ. (6) Κατόπιν των ανωτέρω η απόφαση 2002/308/EΚ πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2002/308/EΚ τροποποιείται ως εξής: 1. Το παράρτημα I αντικαθίσταται από το περιεχόμενο του παραρτήματος Ι της παρούσας απόφασης. 2. Το παράρτημα IΙ αντικαθίσταται από το περιεχόμενο του παραρτήματος ΙΙ της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 12 Ιουνίου 2003.

[Source: multi_eurlex | Tokens: 3208]